El ple de l'Ajuntament de Sagunt aprova una declaració institucional en suport als municipis i persones afectades per les inundacions
07 de novembre 2024

![](/media/t0klmght/img_3646_c.jpg?width=850&height=566.6666666666666)

El Ple de la Corporació de l'Ajuntament de Sagunt ha aprovat este dijous una declaració institucional en suport als municipis i persones afectades per les inundacions. El text conjunt, acordat per unanimitat dels grups polítics municipals, és el següent:

“Dimarts passat, 29 d'octubre, la nostra terra va ser colpejada de manera tràgica i devastadora per la força de la naturalesa, vam ser víctimes d'un fenomen climàtic extrem que va inundar els nostres pobles i ciutats, els nostres barris i les nostres cases. Una catàstrofe natural sense precedents en el nostre passat recent i que deixa una ferida profunda en la nostra terra que tardarà molt temps a sanar.

La Comunitat Valenciana ha patit la pitjor i més letal catàstrofe meteorològica de la seua història, que s'ha saldat amb més de 200 morts i desenes de persones desaparegudes. Una tragèdia humana que ha omplit de dolor i sofriment els carrers de múltiples municipis de la província de València i Castelló, pertanyents a les comarques de l'Horta Sud, la Ribera, la Foia de Buñol-Chiva i la plana d'Utiel-Requena.

El temporal no sols ha afectat la Comunitat Valenciana, sinó que també s'ha deixat sentir amb força en localitats d'Andalusia i Castella-La Manxa. Letur a Albacete, Álora a Màlaga o El Ejido a Almeria són algunes d'elles.

Els danys materials són d'una magnitud incalculable. Famílies senceres que ho han perdut tot, veient com les seues cases i negocis han quedat negats per l'aigua i coberts pel fang. Centenars de cotxes s'amunteguen als carrers davant la incredulitat d'aquells que han vist com el seu món quedava arrasat en qüestió d'hores.

L'Ajuntament de Sagunt, en el seu nom i el de tots els seus veïns i veïnes, vol traslladar el suport i solidaritat de la nostra ciutat a tots els municipis afectats, a les famílies de les víctimes i a totes les persones que han patit algun mal.

Volem reconéixer l'enorme solidaritat de tots els ciutadans anònims que s'han bolcat a ajudar als afectats, també el treball, l'esforç i el sacrifici dels servicis d'emergència, de la Unitat Militar d'Emergències, de la Policia Nacional, Guàrdia Civil, Protecció Civil, Exèrcit, cossos de bombers, cossos de Policia Local, en definitiva, a cada persona i institució que està mostrat el seu suport en esta tragèdia.

La seua labor sobre el terreny, en unes condicions extremes i molt complicades, ens estan permetent a poc a poc apropar-nos, amb pas assossegat, però constant, cap a una nova normalitat.

Així mateix, el Consistori posa a disposició de tots els municipis afectats, que ho necessiten, els seus servicis i recursos per a les tasques de neteja i assistència. Compromís que s'estén de conformitat al manifestat en el Ple del passat dilluns a crear i dotar una partida econòmica d'ajuda als municipis afectats, instant també la Federació Valenciana de Municipis i Províncies a la creació d'un fons al qual els municipis puguen adherir-se mitjançant aportacions econòmiques que siguen gestionades de manera conjunta.

El poble valencià és un poble alegre i solidari. Pot ser que l'aigua haja arrasat les nostres llars, però no podrà despullar-nos d'allò que som. Ara arriba el moment de reconstruir les nostres cases i de recuperar la normalitat. Una tasca que farem des de la unitat i amb la millor de les actituds.

Sagunt, els seus ciutadans i ciutadanes, estan amb vosaltres”.

A més, s’ha acordat que el contingut d'esta declaració es remetrà als Ajuntaments dels municipis afectats, a la Federació Valenciana de Municipis i Províncies, a la Federació Espanyola de Municipis i Províncies, a la presidència de la Generalitat Valenciana i als grups parlamentaris de les Corts Valencianes.

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-aprova-una-declaracio-institucional-en-suport-als-municipis-i-persones-afectades-per-les-inundacions/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-aprova-una-declaracio-institucional-en-suport-als-municipis-i-persones-afectades-per-les-inundacions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-aprova-una-declaracio-institucional-en-suport-als-municipis-i-persones-afectades-per-les-inundacions/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-aprova-una-declaracio-institucional-en-suport-als-municipis-i-persones-afectades-per-les-inundacions/)